
Marea Bazilică Episcopală de la Histria – Una din cele 
mai mari din peninsula Balcanică  
 
De Conf. univ. dr. George V Grigore 
 
Atunci când te afli pe litoralul românesc și când mergi să vizitezi 
ruinele cetății antice Histria nu ai voie să ratezi un obiectiv deosebit din 
acest oraș-cetate antică, respectiv Marea Bazilică Episcopală, cea mai 
mare construcție paleo-creștină descoperită vreodată în Dobrogea și una 
din cele mai mari din Peninsula Balcanică. Aflată în partea dreaptă a 
sitului arheologic. în centrul orașului romano-bizantin, aproape de apele 
lacului Sinoe, cel care în urmă cu două milenii era doar un golf al 
Pontului Euxin, Marea Bazilică Episcopalăimpresionează prin 
dimensiuni și astăzi. Scoasă din pulberea miilor de ani cu șpaclul și 
lopățica de către regretatul profesor Alexandru Suceveanu, cel care în 
anul 1968 o făcea să „vadă” din nou lumina zilei, Marea Bazilică avea 
„la vremea ei” nu mai puțin de 60 de metri lungime și 30 lățime și a fost 
construită foarte probabil după modelul Catedralei Sfântului Ioandin 
Efes. Se știe că a funcționat în secolele V-VI d.Hr, dar există controverse 
în ceea ce privește data ridicării sale. După unii, Catedrala Histriană a 
fost ridicată în vremea împăratului Iustinian (527 – 565 d.Hr), cel care a 
reconstruit orașele pontice, afectate tot mai des de atacurile 
migratorilor.Cea de a doua teorie spune că Marea Bazilică a fost ridicată 
mai devreme, în timpul împăratului Anastasius (491-512d.Hr), existând 
unele dovezi că în perioada de domnie a acestuia, Histria ar fi fost 
ridicată la rang de episcopie. Marea Bazilică ocupă o suprafață 

impresionantă din perimetrul cetății romano-bizantine, aproximativ 2%. 
Potrivit profesorului Suceveanu, această Catedrală a Histriei era fără 
doar și poate una dintre cele mai mari din întreaga Peninsulă Balcanică. 
Fotografiile nu pot reda în totalitate măreția acestui lăcaș de 
cult.Aşezarea de la Histria a fost identificatăîn anul 1868, de către 
arheologul francez Ernest Dejardins, iar cercetările arheologice propriu-
zise au fost demarate abia în anul 1914 de către arheologul Vasile 
Pârvan.Marea Cetate a Histriei  se află „la o depărtare de 500 de stadii 
de gura sacră a Istrului” (după Strabon) şi a fost întemeiată de către 
coloniştii veniţi din Milet, la mijlocul secolului al VII-lea î.Hr.. Referitor 
la data de fondare a acesteia, avem două informaţii, conform literaturii 
antice, prima aparţine unui autor necunoscut, scrisă la sfârşitul secolului 
al II-lea î.Hr., pe baza unei opere care aparţine geografului Skymnos din 
Chios (cca.250-180), motiv pentru care este denumit în mod 
convenţional Pseudo-Skymnos.Acesta relatează următoarele: „Oraşul 
Istros şi-a luat numele de la fluviul Istros. L-au întemeiat milesienii, pe 
vremea când armata sciţilor barbari a trecut în Asia, urmărindu-i pe 
cimerienii care fugeau din Bosfor”. Despre acest eveniment s-a crezut 
mult timp că  ar fi avut loc la sfârşitul secolului al VII-lea 
î.Hr.(aproximativ 630-620 î.Hr.), însă cercetări mai noi au stabilit că 
invazia sciţilor este mult mai veche, în prima jumătate a secolului al VII-
lea î.Hr., astfel, data indicată de Pseudo-Skymnos, poate să fie mai 
veche sau contemporană cu cea oferită de către Eusebius din Caesarea 
(260-340 d.Hr).El afirma: „În anul 657 î.Hr., în timpul celei de-a 33-a 
Olimpiade, a fost întemeiată cetatea Istros din Pont”. Astfel, cele două 
informaţii sunt în cel mai bun caz convergente. La aceste informaţii 
trebuie să adaugăm că cele mai vechi descoperiri ceramice de la Histria 
datează din jurul anilor 630-620 î.Hr.Într-un sondaj efectuat în nava de 
nord a Basilicii Episcopale din secolul al VI-lea d.Hr.―sondaj destinat 
verificării adâncimii fundaţiilor acesteia―s-a putut observa că sub cel 

mai vechi nivel de locuire, databil la sfârşitul secolului al VII-lea î.Hr., a 
fost adus pământ pentru nivelarea stâncii în care se afla material ceramic 
grecesc rulat din pricina contactului îndelungat cu apa sărată a mării. 
Aceasta înseamnă că într-un prim moment, poate contemporan cu cele 
două informaţii menţionate anterior, a existat un loc, care să fi 
reprezentat într-adevăr prima aşezare grecească de la Histria.Fondată cel 
mai târziu la jumătatea secolului al VII-lea î.Hr., dar dezoltată urbanistic 
în câteva decenii, Histria pare să fii avut o perioadă liniştită în primii ei 
150 de ani de existenţă, lipsită de confruntări militare, o perioadă  
propice unor intense schimburi comerciale cu marile metropole 
sudice.Prima distrugere observată în secvenţa stratigrafică se produce la 
sfârşitul secolului al VII-lea î.Hr., urmată de o alta, mult mai gravă, la 
mijlocul secolului al VI-lea în urma campaniei lui Darius I împotriva 
sciţilor, campanie databilă în anii 514-513 î.Hr.  Circumstanţele 
distrugerii Histriei cu ocazia acestei campanii depind de atitudinea 
cetăţii faţă de taberele beligerante:aliată cu sciţii şi cu geţii, ea ar fi putut 
fi distrusă chiar de perşi;aliată cu perşii, în virtutea bunelor relaţii ale 
metropolei Milet cu aceştia, Histria ar fi putut să cadă victimă revanşei 
scitice, după eşecul campaniei lui Darius.La Histria, fondatorul milesian 
(în greacă, ktistes) ar fi  fost acela care a trasat prima incintă a cetăţii, a 
fixat locul templului divinităţii principale a cetăţii (numele preotului 
acesteia, în speţă Apollo Tămăduitorul, în greacă Ietros-fiind acela care 
indică anul, de unde calificarea ei drept divinitatea eponimă) şi, în fine, a 
efectuat primele împărţiri de loturi din teritoriu.  Precizând că încă de la 
fondare trebuie postulată existenţa celor şase triburi (în greacă, phylai) 
milesiene (dintre care sunt atestate, pentru moment, la Histria doar 
patru:Aigikoreis, Argadeis, Boreisşi Geleontes), a Sfatului (în 
greacă, bulé) şi a Adunării (în greacă, demossau ecclesia), precum şi a 
magistraţilor supremi (în greacă, archontes). Toate acestea pot fi 
presupuse indiferent de regimul politic din acea vreme, regim despre 

care avem o informaţie importantă provenită de la filosoful grec, 
Aristotel. Astfel, Aristotel povesteşte  că la Histria, ca şi la Massalia sau 
Heracleea, a avut loc o revoluţie, care a dus la schimbarea regimului 
oligarhic cu unul democratic. Presupunem că de la fondare şi până la 
amintita revoluţie a funcţionat un regim oligarhic, de identificat poate 
într-o adevărată dinastie a preoţilor lui Apollo Tămăduitorul, după cum, 
n-ar fi exclus ca şi celelalte preoţii, cum ar fi cele ale lui Zeus, în 
ipostaza de protector al cetăţii, sau ale Afroditei, să fi fost deţinute tot de 
familii nobiliare, descendente din primii colonişti (în greacă, apoikoi). 
Procesul de trecere de la un regim oligarhic, la unul democratic a putut fi 
grăbit și de o influenţă ateniană puternică în bazinul pontic în a doua 
jumătate a secolului al V-lea î.Hr..Teritoriul agricol era împărţit de către 
fondator care efectua divizarea lui în loturi (în greacă, kleroi). 
Totalitatea acestora constituia teritoriul propriu-zis al oraşului (în 
greacă, chora).Una din principalele activităţi economice ale Histriei 
arhaice o constituia activitatea portuară, încă neafectată de procesele 
geologice care vor duce la progresiva înnisipare a golfului maritim 
original. Portul a funcţionat încă de la întemeierea cetăţii, fapt 
demonstrat de imensa cantitate de ceramică grecească de origine  micro-
asiatică sau corintiană, descoperită în cetate şi în teritoriul adiacent. O 
dată cu ea, pătrund în cetatea Histriei, vinuri şi uleiuri din cele mai fine 
din sudul egeo-mediteranean, zona pontică oferind atât de necesarele 
grâne Greciei continentale. 
Ruinele cetăţii, aflate acum pe malul lacului Sinoe, pot fi vizitate şi 
astăzi. La vremea construirii cetăţii, actualul lac Sinoe era un golf 
deschis la mare. În prezent, se pot vizita:zidul de apărare, cu turnuri şi 
bastioane, care închidea de la vest către lacul Sinoe suprafaţa mai mică a 
orașului roman târziu de circa 7 ha (cuprinzând fosta acropolă a orașului 
grecesc). Acolo pot fi văzute ruinele conservate ale templelor grecești 
din zona sacră, străzi pavate și cartiere de locuințe sau ateliere, mai ales 

romane, terme, bazilici civile și creștine și, în centrul orașului, una dintre 
cele mai mari bazilici creștine din regiune, cea datatăîn secolul VI d.Hr.. 
Așezarea era înconjurată de un puternic zid de apărare (numai partea 
vestică a zidului cetății avea 10 turnuri și două porți), era alimentată cu 
apă prin conducte care alimentau și termele construite în epoca romană, 
străzile erau pavate cu piatră, și poseda atât instituții de educație fizică 
(gymnasion), cât și cultural-artistice (museion).Necropola, situată în 
afara orașului antic, cuprinde numeroși tumuli funerari și un număr mic 
de morminte plane. Cel mai des utilizat rit funerar în perioada 
construcției tumulilor a fost incinerația.Unii tumuli au patru-cinci metri 
înălțime, alții sunt mai mici.În centrul movilei sunt morminte unde, 
lângă mort, sunt depuse vase, în special amfore.Poarta mare a cetății (tip 
„ghilotină”) era aparată de douămari bastioane. Se poate observa 
cartierul comercial (tabernae), loc în care se expuneau mărfurile aduse 
spre comercializare. De asemenea, se întinde pe o arie mare cartierul 
economic, în care s-au descoperit brutării, ateliere de ceramicăși de 
prelucrare a metalelor.În partea de est se remarcă amprenta aristocrației 
locale prin edificiile prezente aici. Amplasate la marginea lacului, 
acestea erau dotate cu săli de baie, curți interioare, camere pentru 
provizii, fapt ce dovedește poziția privilegiată a nobilimii. Probabil cea 
mai frumoasă zonă a cetății este cea a  templelor, altarelor și fântânilor 
sacre din epoca elenistică. Influența romană este observată prin prezența 
celebrelor băi publice (thermae) alimentate prin intermediul apeductelor 
care aduceau apa de la aproximativ 30 de km, a turnului închisorii 
(folosit și ca depozit de armament) și a valurilor de pământ care protejau 
cetatea de atacurile externe.În Histria au fost bătute primele monede de 
pe actualul teritoriu al României, și anume emisiunea de monedă proprie 
în jurul anului 480/475 î.Hr.. Este vorba despre monede de argint turnate 
care au pe avers simbolul orașului, repezentat de un vultur pe un delfin 
spre stânga, și legenda ISTRI, încadrate într-un pătrat „incus”, iar pe 

revers două capete umane alăturate și inversate. Ulterior, în perioada 
450-350 î.Hr., orasul Histria a bătut și monede din bronz. La începutul 
anilor '20 a fost construit aici primul muzeu arheologic (de sit) de la 
Histria, în vremea directoratului lui Vasile Pârvan. Din cauza terenului 
slab, prost ales, în anul 1923 clădirea s-a dărâmat, fiind ulterior demolată 
definitiv din ordinul directorului Muzeului Național de Antichități, 
Vasile Pârvan.Actualul muzeu a fost înființat în 1982, şi se află în 
subordinea Muzeului de Istorie Natională și Arheologie din Constanța, 
într-o clădire nouă. În Muzeul Arheologic„Histria” sunt expuse piese de 
arheologie greacă, romană și bizantină, provenind din cercetările de la 
Histria și din împrejurimi:amfore, inscripții, vase ceramice, sticlă, 
opaițe, podoabe, basoreliefuri elenistice, documente epigrafice.Muzeul 
Cetăţii Histria a fost recent reabilitat şi modernizat în cadrul proiectului 
„Stimularea turismului cultural prin reabilitarea complexului 
arheologic Histria”, implementat de către Consiliul Judeţean Constanţa 
şi finanţat prin Programul Phare.În data de 13 Februarie 2007, Cetatea 
Histria a fost înscrisă oficial pe Lista Patrimoniului European. 
RuineleMarii Bazilici Episcopale din Histria, una din cele mai mari 
din peninsula Balcanică,  își așteaptă vizitatorii pentru a le putea spune 
poveștile sale, de pe vremea când zidurile de azi formau împreună o 
mare cetate ce se oglindea într-un frumos golf de mare…. 

